የሁለተኛ ዙር ሀገር አቀፍ ጥቃቅንና አነስተኛ ኢንተርፕራይዞች ኢግዚቪሽንና ባዛር በይፋ ተከፈተ
የሁለተኛ ዙር ሀገር አቀፍ ጥቃቅንና አነስተኛ ኢንተርፕራይዞች ኢግዚቪሽንና ባዛር በአዲስ አበባ ከተማ በይፋ ተከፍቷል፡፡በ2010 በጀት አመት ለሁለተኛ ዙር ሀገር አቀፍ የሞዴል ጥቃቅን እና አነስተኛ ኢንተርፕራይዞች ኢግዝቪሽንና ባዛር ‘‘ዘላቂነት ያለው የገበያ ትስስር ለጥቃቅንና አነስተኛ ኢንተርፕራይዞች ልማት ወሳኝ ነው’’ በሚል መሪ ቃል የፈደራል የስራ ዕድል ፈጠራና የምግብ ዋስትና ኤጄንሲ አዘጋጅነት ከሚያዚያ 24 እስከ 30 ይካሄዳል፡፡በባዛሩም ከሁሉም ክልሎች እና ከተማ አስተዳደሮች የተወጣጡ ሞዴል ኢንተርፕራይዞች የተገኙ ሲሆን ከ200 በላይ ኢንተርፕራይዞች እንዲሳተፉ ተደርገዋል፡፡በዚሁም 16 ሺህ ሰዎች እንደሚጎበኙና ከ4 ነጥብ 2 ሚሊዮን ብር በላይ የገበያ ትስስር ይፈጠራል ተብሎም ይጠበቃል፡፡በባዛሩ መክፈቻ የፌደራል ስራ እድል ፈጠራ እና ምግብ ዋስትና ኤጄንሲ ዋና ዳይሬክተር አቶ ዘነበ ኩሞ መንግስት የገበያ ትስስር እና የማስተዋወቅ ስራ በመስራት እንደሚያግዝ ገልጸው ኢንተርፕራይዞች በራሳቸው አቅም ኢኮኖሚያቸውን ለማሳደግና ሀገሪቷን መጥቀም እንዲችሉ ብርቱ ጥረት ማድረግ እንዳለባቸው አሳስበዋል፡፡በኢግዝቪሽኑ የክቡር እንግዳ ሆነው የተገኙት የከተማ ልማት እና ቤቶች ሚኒስቴር ዲኤታ ወ/ሮ ሂሩት ቢራሳ በበኩላቸው ወቅቱ ለወጣቶች የስራ እድል ለመፍጠር ርብርብ የምናደርግበት ወቅት በመሆኑ ሁሉም የበኩሉን ድርሻ አካላት በመወጣት ከመንግስት ጎን እዲቆም ጥሪ አቅርበዋል፡፡ዋልታ ያነጋገራቸው የኢግዝቪሽኑና ባዛር ተሳታፊ ኢንተርፕራይዞች ባዛሩ ሰፊ የገበያ ዕድል እንደሚፈጥርላቸው ገልጸዋል፡፡መንግስት በርካታ ድጋፍ ቢያደርግላቸውም የቦታ እና የፋይናንስ እገዛ ላይ የሚታየውን ችግር እንዲቀርፉላቸው ተሳታፊዎቹ ጠይቀዋል፡፡